**Carl Dietrich Hildisch** (1867–1949) var en norsk industrileder og politiker for Quislings fascistparti Nasjonal Samling (NS) under andre verdenskrig.

Hildischs foreldre var tyske. Han var utdannet dr.ing. og var med på å starte Denofa (De-No-Fa) i 1912, men båndene til bedriften ble brutt i 1924. Hildisch var innom Nordisk Folkereisning og Nasjonal Samling tidlig på 1930-tallet, for så å bli aktiv i partiet igjen høsten 1940 etter den tyske okkupasjonen. Samme år kastet Josef Terboven, tysk rikskommissær i Norge, den lovlige ledelsen i Denofa og Lilleborg og innsatte Hildisch som selskapenes «forvalter».

Generalkonsul og direktør i De-No-Fa Dietrich Hildisch (1867–1949) i uniform for Hirden, Nasjonal Samlings «politiske soldater», under et hirdarrangement under krigen. Hildisch sitter mellom Vidkun Quisling, NS' fører i midten, og justisminister Sverre Riisnæs, mot venstre i bildet. Foto: Riksarkivet 
Da Nasjonal Samling presset ut ledelsen i Norges Industriforbund i 1943, ble Hildisch utnevnt til ny president. Industriforbundet ble deretter drevet etter et fascistisk førerprinsipp, der presidenten fikk uinnskrenket makt. I 1943 ble han visepresident i Norges Næringssamband, NS' paraplyorganisasjon for norske næringslivsorganisasjoner.

Dietrich Hildisch fikk etterhvert problemer med skattemyndighetene etter å ha unnlatt å betale skatt av forvalterhonoraret han hadde fått av Denofa og Lilleborg. I 1944 inngikk Hildisch en avtale med NS-ledelsen, der han «donerte» kr. 400 000 til Vidkun Quisling i bytte mot at myndighetene droppet skattesaken.

Hildisch ble arrestert i mai 1945 og var varetektsfengslet i to år. I juni 1949 ble det utferdiget tiltalebeslutning mot ham ved Eidsivating lagmannsrett. Han var da syk og sterkt svekket og døde før saken kom opp for retten. Hans eiendommer og innbo ble inndratt og solgt.

Referanser
----------

1. 1 2   Folketellingen i Norge i 1910, www.digitalarkivet.no, oppført som Dictrich Hildisch[Hentet fra Wikidata]
2. ↑   Aftenposten, type referanse dødsannonse, utgitt 19. september 1949[Hentet fra Wikidata]
3. 1 2 3  Jan Didriksen (1987). *Industrien under hakekorset*. Oslo: Universitetsforlaget. s. 108-109. ISBN 8200184463.
4. ↑  Hans Fredrik Dahl (1992). *Vidkun Quisling : En fører for fall*. Oslo: Aschehoug. s. 33. ISBN 8257409782.
5. ↑  Carl Dietrich Hildisch - Norsk krigsleksikon s. 170
6. ↑  Dahl, Hans Fredrik; Hjeltnes, Guri; Nøkleby, Berit; Ringdal, Nils Johan og Sørensen, Øystein, red. (1995). «Carl Dietrich Hildisch». *Norsk krigsleksikon 1940-45*. Oslo: Cappelen. s. 170. ISBN 8202141389. CS1-vedlikehold: Flere navn: redaktørliste (link)
7. ↑  Didriksen (1987), side 125-126
8. ↑  "Tiltalebeslutning", signert av riksadvokat Andr. Aulie, Oslo, 10.06.1949 og dagnoknotat (funnet posthumt) av Øyvor Hansson - "8.Mai", nr. 18, 30.09.1949, "8. Mai" 24.05.1950

Eksterne lenker
---------------

* (en) Carl Dietrich Hildisch – kategori av bilder, video eller lyd på Commons Rediger på Wikidata


|  |  |  |
| --- | --- | --- |
| Forgjenger:**Johs. Brunæs** | **President i Norges Industriforbund (innsatt av Nasjonal Samling)**(1943–1945) | Etterfølger:**Johs. Brunæs** |

|  |  |
| --- | --- |
| Oppslagsverk/autoritetsdata | Prabook **·** Historisk befolkningsregister
 |

Portal: Andre verdenskrig